Pecanwood-moord: Seun val glo pa ook aanHope Zinde saam met haar seun Mark. Foto: Facebook Zinde het Dinsdag vlugtig in die Brits-landdroshof verskyn in verband met die moord op Hope. Hope se liggaam is op 11 Junie in die kattebak van haar motor by haar huis in die Pecanwood-landgoed by Hartbeespoortdam gevind. Sy is vermoedelik reeds dae vantevore vermoor. Zinde is kort ná die moord in hegtenis geneem en op 20 September op borgtog van R10 000 vrygelaat. Die staat het egter Dinsdag aangedui dat hulle die hof sal versoek om Zinde se borgtog terug te trek, aangesien hy vroeër vandeesmaand op ŉ ander aanklag in hegtenis geneem is. Zinde het glo sy pa, dr. Lebohang Manoto, by sy huis in Walkerville in die suide van Johannesburg aangeval. Manoto, wat ingestem het dat Zinde by hom bly nadat hy op borgtog vrygelaat is, het ŉ aanrandingsklag teen sy seun by die De Deur-polisiestasie aanhangig gemaak. Die besonderhede rakende die beweerde aanranding was nie onmiddellik bekend nie. Zinde sal na verwagting op 28 November in die Vereeniging-landdroshof verskyn in verband met die aanrandingsaanklag. Die hof het Dinsdag die moordsaak tot 19 Desember uitgestel. Lees alle vorige berigte oor Hope Zinde op Maroela Media.